इंदौर। माध्यमिक शिक्षा मंडल की 12वीं की परीक्षा बुधवार से शुरू हुईं। पहले दिन 12वीं का हिंदी का पर्चा हुआ, जो काफी आसान था। परीक्षा शुरू होने से 5 मिनट पहले पेपर मिले पेपर को देख छात्रों के चेहरे खिल उठे। उधर, नकल को लेकर शिक्षा विभाग और प्रशासन ने काफी सख्ती की।
डीईओ अनुराग जायसवाल के अनुसार पहले दिन नकल का एक भी मामला सामने नहीं आया है। उन्होंने बताया कि नकल को रोकने के लिए प्रशासन ने एसडीएम-तहसीलदार के उड़नदस्ते बनाए थे, जो लगातार सेंटरों पर जाकर चेकिंग कर रहे थे। इस बार प्रशासन ने नकल रोकने के लिए सख्त निर्देश दिए थे। साथ ही यह भी कहा है कि यदि किसी सेंटर पर नकल का मामला सामने आया तो केंद्राध्यक्ष सहित सभी स्टॉफ पर प्रकरण दर्ज होगा।
129 सेंटरों पर हुई परीक्षा
परीक्षा के लिए जिले में 129 केंद्र बनाए गए थे। इन केंद्रों पर 85 हजार से ज्यादा छात्रों ने परीक्षा दी। परीक्षा में नकल रोकने के लिए स्कूल शिक्षा विभाग ने पुख्ता इंतजाम किए थे। छात्र सुबह 45 मिनट पहले परीक्षा केंद्रों पर पहुंचे और 5 मिनट पहले पेपर दिया गया। परीक्षा हॉल में मोबाइल फोन के साथ ही किसी भी प्रकार के इलेक्ट्रानिक उपकरण ले जाना प्रतिबंधित थे। अब 2 मार्च से 10वीं की परीक्षाएं शुरू होंगी।
hin_Deva hin_Deva hin_Deva hin_Deva